CELEX: 62008TN0591
Language: sk
Date: 2008-12-29 00:00:00
Title: Vec T-591/08: Žaloba podaná 29. decembra 2008 – Evropaїki Dynamiki/Komisia

4.4.2009   
            
            
               SK
            
            
               Úradný vestník Európskej únie
            
            
               C 82/26
            
         Žaloba podaná 29. decembra 2008 – Evropaїki Dynamiki/Komisia
   (Vec T-591/08)
   (2009/C 82/47)
   Jazyk konania: angličtina
   Účastníci konania
   
      Žalobca: Evropaїki Dynamiki – Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis a P. Katsimani, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutia Eurostatu vybrať ponuku žalobcu, podanú v rámci verejného obstarávania na „Štatistické informačné technológie“, časť 2 „Vývoj SDMX“ a časť 3 „Podpora SDMX“, ako druhého zmluvného partnera v zostupnom poradí (Ú. v. EÚ 2008/S 120-159017), ktoré boli žalobcovi doručené dvoma samostatnými listami zo 17. októbra 2008, a všetkých súvisiacich rozhodnutí Eurostatu, vrátane rozhodnutia uzatvoriť zmluvu s úspešným uchádzačom,
            
         
               —
            
            
               zaviazať Eurostat na náhradu škody, ktorá vznikla žalobcovi v predmetnom verejnom obstarávaní, vo výške 4 326 000 eur,
            
         
               —
            
            
               zaviazať Eurostat na náhradu právnych a iných trov súvisiacich s touto žalobou, a to aj v prípade jej zamietnutia.
            
         Žalobné dôvody a hlavné tvrdenia
   Žalobou podanou na základe článku 230 ES žalobca navrhuje zrušenie rozhodnutí Eurostatu o vybratí ponuky žalobcu, podanej v rámci verejného obstarávania na „Štatistické informačné technológie“, časť 2 „Vývoj SDMX“ a časť 3 „Podpora SDMX“, ako druhého zmluvného partnera v zostupnom poradí (Ú. v. EÚ 2008/S 120-159017), ktoré boli žalobcovi doručené dvoma samostatnými listami zo 17. októbra 2008, ako aj priznanie náhrady škody podľa článku 235 ES.
   Žalobca tvrdí, že Eurostat sa dopustil viacerých zjavných nesprávnych posúdení, keďže obstarávateľ porušil základné pravidlá a zásady verejného obstarávania. Tvrdí, že jeho ponuka nebola dostatočne skúmaná, že Eurostat neodôvodnil svoje rozhodnutie, že odmietol skúmať detailný správny opravný prostriedok žalobcu a súvisiace pripomienky a že nepredložil žalobcovi výsledky svojho vnútorného skúmania.
   Žalobca ďalej tvrdí, že zaobchádzanie s uchádzačmi bolo diskriminačné, že jeden z členov vybraného konzorcia nespĺňal kritériá na vylúčenie a že došlo k porušeniu článku 93 ods. 1 a článku 94 rozpočtového nariadenia. Okrem toho žalobca vzhľadom na to, že Súd prvého stupňa rozhodne o žalobe pravdepodobne až po tom, čo bude zmluva v plnom rozsahu vykonaná, navrhuje, aby mu bola v prípade, že Súd prvého stupňa určí, že Komisia porušila rozpočtové nariadenie a/alebo zásady transparentnosti a rovnosti zaobchádzania, priznaná náhrada škody zo strany Eurostatu vo výške 4 326 000 eur zodpovedajúca výške jeho odhadovaného hrubého zisku z častí 2 a 3 verejného obstarávania v prípade, že by s ním bola uzatvorená zmluva.